Die T20I-wêreldbeker 2022 (Engels: 2022 ICC Men's T20 World Cup) sal van 16 Oktober tot en met 13 November 2022 in Australië plaasvind. Dit sal die agtste T20I-wêreldbeker in T20I-krieket wees wat deur die Internasionale Krieketraad (IKR) aangebied word en die eerste in Australië. Oorspronklik sou dié toernooi in 2020 plaasvind, maar weens die wêreldwye Covid-19-pandemie is dit deur die Internasionale Krieketraad uitgestel. In Augustus 2020 het die IKR aangekondig dat Australië die 2022-toernooi sal aanbied, terwyl die 2021-toernooi soos oorspronklik beplan in Indië sou plaasvind, maar dit is later aan Oman en die Verenigde Arabiese Emirate oorhandig. Die gasheer Australië is ook die verdedigende kampioen. 16 nasionale krieketspanne sal aan die T20I-wêreldbeker 2022 deelneem: Die twaalf beste spanne van die vorige toernooi (Afghanistan, Australië, Bangladesj, Engeland, Indië, Namibië, Nieu-Seeland, Pakistan, Skotland, Sri Lanka, Suid-Afrika en Wes-Indië), saam met die wenners van die kwalifisering. Die agt beste spanne op die IKR se T20I-ranglys soos op 15 November 2021 neem aan die Super Twaalf deel, terwyl die laer geplaasde spanne saam met die kwalifiserende spanne in die eerste rondte speel.